FI Euroopan unionin virallinen lehti CE 84/717

(2004/C 84 E/0806)

KIRJALLINEN KYSYMYS E-0587/03

esittäjä(t): Jan Mulder (ELDR) komissiolle

(28. helmikuuta 2003)

Aihe: Balkanin sokeri

Voiko komissio määritellä käsitteen ”yhteisöön suuntautuva vienti lisääntyy huomattavasti ja ylittää kyseisten maiden tavanomaisen vientikapasiteetin”, johon asetuksen (EY) N:o 2007/2000 (1) 12 artiklassa viitataan ja jonka perusteella Euroopan komissio voi mahdollisesti keskeyttää asetuksessa säädettyjen säännösten soveltamisen?

Katsooko komissio, että sokerin nykyinen tuonti (205 000 tonnia tammikuusta marraskuuhun vuonna 2002) on ”tavanomaisella” tasolla, kun tuonti oli 70123 tonnia vuonna 2001 ja 613 tonnia vuonna 2000?

OLAF (Euroopan petostentorjuntavirasto) julkaisi jokin aika sitten tutkimuksen, joka koskee sokerin tuontia Jugoslavian liittotasavallasta. Sen perusteella komission odotetaan ehdottavan 18. syyskuuta 2000 annetun Balkan-asetuksen (EY) N:o 2007/2000 (12 artikla) soveltamisen väliaikaista keskeyttämistä. Väliaikainen keskeyttäminen voi kuitenkin olla voimassa vain kolme kuukautta.

Mihin toimiin komissio aikoo ryhtyä tämän kolmen kuukauden viivytyksen jälkeen? Aikooko komissio varmistaa, että Serbia mainitun ajan kuluessa löytää tehokkaan tavan todistaa, mistä Euroopan unioniin tuotava sokeri on peräisin?

EU:n ja Jugoslavian liittotasavallan (joka on nykyiseltä nimeltään Serbia ja Montenegro) on määrä valmistella assosiointisopimusta lähitulevaisuudessa. Kun otetaan huomioon Jugoslavian liittotasavallan ongelmat alkuperän todistamisessa ja maan aikomus liittyä EU:hun, onko komissio harkinnut mahdollisuutta järjestää viiden viimeisen vuoden sokerituontiin perustuvat rajoitetut tuontikiintiöt, joita mahdollisesti korotetaan siinä tapauksessa, että Serbian oma tuotanto kasvaa?

Franz Fischienti komission puolesta antama vastaus

(2. huhtikuuta 2003)

Neuvosto antoi 18 päivänä syyskuuta 2000 asetuksen (EY) N:o 2007/2000 poikkeuksellisten kaupan toimenpiteiden käyttöönotosta Euroopan unionin vakautus- ja assosiaatioprosessiin osallistuville tai siihen yhteydessä oleville maille ja alueille sekä asetuksen (EY) N:o 2820/98 muuttamisesta ja asetusten (EY) N:o 1763/1999 ja (EY) N:o 6/2000 kumoamisesta. Asetus annettiin, jotta Länsi-Balkanin maille voitaisiin taata parhaat mahdollisuudet harjoittaa yhteisöön suuntautuvaa vientiä alueen taloudellisen kehityksen tukemiseksi. Tämä kehitys on poliittisen vakauden ja rauhan välttämätön edellytys ja sen vuoksi yksi unionin vakautus- ja assosiaatioprosessin tukipilareista.

Mahdollisten toimenpiteiden osalta neuvoston asetuksessa (EY) N:o 2007/2000, sellaisena kuin se on muutettuna 20. marraskuuta 2000 annetulla asetuksella (EY) N:o 2563/2000 (2), on kaksi suojasäännöstä: 12 artikla ja 4 artiklan 3 kohta.

Sokerin tuonti Länsi-Balkanilta on todellakin lisääntynyt merkittävästi. Komissio on tietoinen tuonnin lisääntymisestä ja valvoo tuontia tarkasti valvontaohjelmalla, jonka puitteissa jäsenvaltioiden tulliviranomaisten toimittavat asiasta viikoittaiset selvitykset. Lisäksi komissio on poistanut vientituen Länsi-Balkanille suuntautuvan sokerinviennin osalta vähentääkseen nykyisen kaupankäyntimallin kannustimia.

Komissio harkitsee kaikkiin toimenpiteisiin ryhtymistä, muun muassa tullietuuksien soveltamisen väliaikaista keskeyttämistä, varmistaakseen alkuperäsääntöjen asianmukaisen toimeenpanon Serbiasta ja Montenegrosta tapahtuvan sokerin tuonnin suhteen. Neuvoston asetuksen (EY) N:o 2007/2000 mukaan komissio voi tiettyjen edellytysten vallitessa lykätä etuusjärjestelyjen soveltamista kokonaan tai osittain kolmella kuukaudella. Lykkäystä voidaan jatkaa uudella kolmen kuukauden jaksolla, ellei tilanne maassa ole olennaisesti parantunut.

Komissio pyrkii päivittäisessä yhteistyössä Serbian ja Montenegron kanssa parantamaan tullin toimintaa. Yhteisön tulli- ja veroasioissa avustava virasto (CAFAO) toimii hyvin aktiivisesti ja antaa viranomaisille neuvontaa koko maassa. Komissio edellyttää selkeästi Serbian ja Montenegron tekevän kaikkensa alkuperää koskevan luotettavan todistus- ja varmentamisjärjestelmän luomiseksi.

Vakautus- ja assosiaatiosopimusneuvotteluiden aloittaminen Serbian ja Montenegron kanssa edellyttää, että komissio antaa myönteisen arvioinnin (toteutuskelpoisuusarvioinnin) maan valmiudesta sopimusneuvotteluihin ja sopimuksen toteuttamiseen.

Komission kanta on, ettei kiintiön soveltaminen tullittomaan sokerin tuontiin Serbiasta ja Montenegrosta ratkaisisi tehokkaasti ongelmaa alkuperäsääntöjen asianmukaisesta täytäntöönpanosta.

Komissio harkitsisi kiintiöiden käyttöönottoa vain puolustuskeinona liiallisen tuonnin aiheuttaman vakavan markkinahäiriön uhatessa.

(1) EYVL L 240, 23.9.2000, s. 1.

(2) EYVL L 295, 23.11.2000.